Dybbøl Banke
Store norske leksikon,Geografi,Verdens geografi,Europa,Danmarks geografi
Dybbøl Banke er et bakkeområde på halvøya Sundeved ved Alssundet på Sønderjylland i Danmark. Flere slag har blitt kjempet ved Dybbøl Banke, og stedet er også kjent for Dybbøl mølle som er et nasjonalt symbol.
Bakkepartiet, som faller nokså bratt ned mot sjøen, var på 1800-tallet en viktig forsvarsstilling på grunn av sin naturlige form. Under den slesvigske krig 1848–50 ble det kjempet flere ganger om den strategiske stillingen som danskene hadde anlagt her. Senere anla danskene nye feltverker og utbedret de gamle, men forsterkningsarbeidene var ikke fullført da en del av den danske hær ved retretten fra Danevirke i februar 1864 gikk i stilling ved Dybbøl Banke. Etter fem ukers beleiring gikk prøysserne 18. april med tredobbelt overmakt til storm, inntok skansene og drev danskene over til Als. 4800 danske soldater falt eller ble tatt til fange.Gjenforeningsfesten 11. juli 1920 fant sted på Kongeskansen ved Dybbøl mølle, bygd ut av tyskerne etter 1865–1870. Møllen ble ødelagt både i 1848–1849 og under den dansk-tyske krig i 1864, men ble bygget opp igjen. Den brant i 1935, men en tro kopi ble reist året etter, restaurert i 2009. Dybbøl mølle har blitt et nasjonalt symbol. Siden 1992 har man kunnet se utstillinger om stedet på Historiecenter Dybbøl Banke. Les mer i Store norske leksikon Danmarks historie den dansk-tyske krig den slesvigske krig Sønderjylland Eksterne lenker Historiecenter Dybbøl Bankes nettsider